Eleki Krónika 2004. május

Alpolgármesterek a világtalálkozóról és a gerolzhofeni utazásról

Az Eleki Krónika két fontos, a címben is szereplő dolgokról kérdezte városunk két alpolgármesterét, akik készségesen álltak rendelkezésünkre. Elsőként a dr. Heimné Máté Mária által adott információk alapján szeretnénk beszámolni a világtalálkozó előkészületeiről: Az úgynevezett “nyersprogram” már elkészült /május 13./amit, a jövő héten fognak véglegesíteni. A találkozónak két fővédnöke is van, Hiller István és Gyurcsány Ferenc miniszterek személyében, de az utóbbinak nagyobb a valószínűsége, hogy jelen is lesz. Az idei rendezvényhez egy teljesen új program is kapcsolódik, mert az elüldözött eleki németek megnézhetik a Parlamentet, hisz közülük sokan még nem jártak a magyar országgyűlés épületében. Erre a világtalálkozó után, kedden vagy szerdán kerülhet sor. Itt kell megemlítenünk az országgyűlés elnökének, dr. Szili Katalinnak a segítségét, akinek köszönhetően lesz parlamentlátogatás is az idén. Az alpolgármester-asszony elmondta azt is, hogy fontos cél az is, hogy minél több színvonalas programot tudjanak nyújtani minél több embernek, ezért több pályázatot is benyújtottak, és remélik, nyerni is fognak.
Az elekiek gerolzhofeni útjáról pedig Turóczy Andrástól érdeklődtünk, és a következőket tudtuk meg: A kiutazásra június 17-20-a között kerül sor. Gerolzhofenbe, városunk egyik testvértelepülésére. 38-40 eleki fog elmenni Pluhár László polgármester vezetésével /a tolmács Wittmann László lesz/, és valamilyen módon be fogják mutatni Elek értékeit, mint pl. a Gál László és Gera Krisztina által vezetett tánccsoport, a német tánccsoport, Galina Lajos, fafaragó. Ebben az időpontban az eleki általános iskola csoportja is Gerolzhofenben tartózkodik, de ők más szervezésben. Az elekiek gerolzhofeni útjáról természetesen részletesem be fogunk számolni.
Rapajkó Tibor

Felhívás!

A Szívvel Lélekkel a Gyermekekért Alapítvány egy olyan nappali intézmény elindítását tervezi, amely képzést, ellátást, rehabilitációt nyújtana a fogyatékkal élőknek.
Ebben az intézményben a sérültek csak a foglalkozás időtartamáig tartózkodnak, utána hazatérnek a családjukhoz. Biztosak vagyunk benne, Önök is átérzik ennek a képzési módszernek a humánusságát és családközpontúságát.
Kérjük Önöket amennyiben egyetértenek célkitűzéseinkkel és támogatják azokat, úgy legyenek szívesek egy együttműködési nyilatkozatot írni alapítványunk részére.
Rendkívül fontos lenne, hogy minél többen jelezzék együttműködési szándékukat, mert ez jelentős segítséget nyújtana, hogy céljainkat eredményesen valósíthassuk meg.
Amennyiben kérdésük lenne terveinkkel kapcsolatban, forduljanak alapítványukhoz bizalommal.
Szívvel Lélekkel a Gyermekeinkért Alapítvány, 5700 Gyula, Lahner György utca 9. II/11, tel.: 06-30/305-24-95.
A városban élő sérültek nevében tisztelettel:
Barta Jánosné, alapító

Beszámolunk, tájékoztatunk
Április 30-án 18 órai kezdettel a művelődési központ előtt aszfaltrajz-verseny zajlott. Minden résztvevő gyermek értékes ajándékot kapott.
Ugyancsak itt került sor a májusfa-állításra. A fa tetejére ezúttal - korát meghazudtoló fiatalos fürgeséggel - Sípos Sándor mászott fel és kötözte fel a borosüveget. 
Ugyanezen az estén került sor a farsang idején elmaradt hagyományos, batyus cigány bálra a művelődési központban. Drágos József, az Eleki Cigány Kisebbségi Önkormányzat elnöke szerint is valamivel kevesebben voltak a bálon a korábbiaknál. Ennek okaként említette meg, hogy betegsége miatt a korábban meghírdetett időben elmaradtak, valamint az új időpont megválasztása sem volt szerencsés. Ennek ellenére a bálban a résztvevő mintegy 150 fő jól érezte magát.
Hotya Péter

Battonyán jártunk

2004. május 8-án Elek Városból mintegy 90 fő két különjáratú autóbusszal utazott Battonyára. A szervező ezúttal Sípos Sándor, az MSzP Eleki Szervezetének alelnöke volt. Sajnos az időjárás nem volt túlzottan kegyes az utazókhoz, Eleken még csak szemerkélt az eső, Battonyára érve azonban elállt.
Medgyessy Péter miniszterelnök úr is így kezdte beszédét: “Az isten is velünk van!”
Karsai József, a térség országgyűlési képviselője nyitotta meg a rendezvényt. Beszédében hangsúlyozta, hogy a jelenlegi kormány próbál segíteni a szegényeken is, a rendezvény végén át is adott a miniszterelnökkel együtt egy nagyon szegény családnak /akiknek leégett a házuk/ 250.000.- Ft-ot, valamint a battonyai Gyermekfalunak 150.000.- Ft-ot. Medgyessy Péter miniszterelnök úr nagyon röviden beszédében az Európai Uniós tagságunkról, a mezőgazdaság felzárkóztatásáról, az - úgymond - vidék esélyegyenlőségéről beszélt. Említést tett a 2004. június 13-i Európai Parlamenti választásról. Beszédében hangsúlyozta, hogy a választópolgárok arra a pártra tegyék az “X”-et, amelyikben a legjobban bíznak. Külön is megköszönte a jelenlévőknek /mintegy 2.500-3.000 főnek/, hogy a rossz idő ellenére is sokan megtisztelték őt és eljöttek a rendezvényre. Ezután került sor a több üstben megfőzött pörkölt elfogyasztására.
Hotya Péter

Életünk

Az elmúlt napokban egy fiatalember keresett meg, hogy írjam meg a vele történteket. Inkognitót kért, melyet tiszteletben tartok. Másnap és azután is megkerestek fiatalok, akiknek a problémája hasonló, sőt ugyanaz, amely a következő:
A postás hozott részükre egy utánvétes csomagot 3.500.- Ft értékben. Akiknek volt pénze, ki is váltotta azonnal, a másik kettő is kiváltotta - az egyik szülői, a másik keresztapai segítséggel. Mindhárom fiatalember (egymásról nem is tudva) munkahelyet keresett. Elfogadták a csábító külföldi munkavállalási ajánlatokat. A borítékot felbontva csekket is találtak benne - annak rendje és módja szerint -, hogy melyik ajánlatért mennyit kell fizetni pluszban. A munkahelyeket kódszámokkal jelölték meg. Nem tudtam, hogy mit tegyek, csupán annyit ajánlottam, hogy a helyi művelődési központban működő internetes szolgáltatást vegyék igyébe, amely jóval olcsóbb és biztonságosabb lehet a munkahely keresése esetében.
H.P.

Gerolzhofen 1225 éve

A bajorországi /unterfrankeni/ Gerolzhofen 2004. június 17-20-a között ünnepli írott történelmének 975.évfordulóját, hisz a települést 750-779 között említik először Gerolteshove in Folcfelden néven a források. Erre a jeles évfordulóra meghívást kaptak a testvértelepülések, így Elek is. Számunkra azért is fontos a részvétel, mert idén áprilisában volt a 280. évfordulója annak, hogy az ottani lakosok egy része elindult új hazát keresni, és akik közül többen nem is olyan sokkal később meg is érkeztek Elekre. Valószínűleg 1724. április 20-a után indultak el azok a személyek, akik elsőként érkeztek Elekre
Gerolzhofenből, vagyis: pl. Geisel Lőrinc, Zielbauer György, Scheller György János, akik hozták családjukat, de a cselédeket is. A későbbiekben jöttek mások is, pl. a következő családok: Engelhardt, Singer, Zielbauer. Tehát fontos tényként elmondható, hogy Elek török pusztítása utáni újratelepítői között ott találjuk a gerolzhofenieket is.
1924-ben településünkön meg is ünnepelték az újratelepítés 200. évfordulóját, sőt 1927. június 21-én Csepregi Imre /1876-1954/ egykori eleki plébános el is látogatott az ősök földjére, Gerolzhofenbe, amiről így írt. “Az esti órákban tanulók és munkások társaságában érkeztünk Gerolzhofenbe. Ez volt utunk célja. A természet legszebb pompájában. Kellemes benyomást tett ránk a vasút mentén elhúzódó kertek és szántóföldek a lankás vidéken.”
A két település közötti történelmi kötődés - pl. 1993 óta az eleki címerben ezért szerepel a gerolzhofeniből a korona -ami miatt is fontos ismerni a mai Eleken is Gerolzhofen történetét, vagyis azt, hogy a testvértelepülés neve magyarul ezt jelenti: Gerolt /személynév/ udvarához tartozó /zum Hof des Gerolt/.
Bármennyire is hihetetlen, de a két város története sok mindenben hasonlít egymásra, hisz mindkét esetben sok nép, hódító megfordult a környékükön. Gerolzhofen környékén megfordultak pl. a különböző germán népek, rómaiak, de még a kalandozó magyarok is /910/, sőt a svédek, franciák, a cári orosz csapatok, illetve 1945-ben az amerikaiak is. /A mai Elek környéke is tartozott egy rövid ideig a Római Birodalomhoz, itt volt török hódoltság, ott nem, oda elértek 1945-ben az amerikai katonák, ide nem, ami nagy mértékben meghatározta a települések jövőjét./
Gerolzhofen is sokat szenvedett fennállása alatt, hisz elpusztult az 1397-1400 között a frank városoknak a würzburgi püspök ellen viselt háborújában. Az 1525-ös parasztháborúban kifosztották, mint ahogy a 30 éves háborúban /1618-1648/ is, az 1552-es úgynevezett őrgrófháborúban pedig sok okirat megsemmisült a városban.
Tudunk arról is, hogy 1616-1619 között 261 boszorkányt elégettek, felakasztottak vagy lefejeztek. /Mint közismert, Eleken ilyesmire nincs példa, de az is, hogy Európában egészen a XVIII-ig ítéltek el nőket jogtalanul boszorkánysággal vádolva!/
Gerolzhofen 1862-től járási székhely lett, 1978-tól pedig egy olyan adminisztrációs központ, amelyhez 29 település tartozik kb. 16.000 lakossal. /Elek a két világháború között is járási székhely volt, de sajnos 1950 után visszaesés következett be, de szerencsére 1996-ban sikerült megszerezni a városi rangot./
A műemlékek közül meg lehet említeni pl. az 1436-1479 között épült katolikus templomot, a Szent János-temetőkápolnát /1497/, illetve az egykori “várnagyi” épületet /1614/. /Eleken sajnos ebből a korszakból nincsenek ilyen emlékek./
Az azonban már hasonló, hogy mind a két városban van gimnázium. Érdekes az is, hogy mind a két önkormányzat összetételéről is elmondható ez. Gerolzhofen polgármestere Hartmut Bräuer /SPD/, az alpolgármester pedig Robert Wächter /CSU/. Az ottani, 21 fős képviselő-testületben a legnagyobb frakciót a CSU adja /9/, utána pedig az SPD következik /5/.
A kb. 6000 fős Gerolzhofenben jóval több az egyesület /41/, mint a kb. 5500 fős Eleken. Ott öt testvértelepülése van a városnak a honlapjuk szerint: egy francia, Mamers /1974/, egy afrikai, benini, Sé /1989/, Elek /1988/, egy német, Rodewisch /1992/, és egy olasz, Scarlino /2002/. /Elek esetében fontos megemlíteni, hogy a gerolzhofeni honlapon utalnak az 1724-es eseményekre is./
Végül néhány könyvcím: Sirt, Friedrich: Chronik der Stadt Gerolzhofen. Gerolzhofen, 1892. /1979/ 182o. Treutwein, Karl: Landkreis Gerolzhofen. Gerolzhofen, 1970. 322 o. Gerolzhofen történetéről olvashatunk még pl. az Eleki Demokrata 1991. évi 5-6, 8., 10. 12. számában, Csepregi 1927-es útirajzát pedig az 1993. december 19-ei, az 1994. január 31-ei, a február 28-ai, és április 11-ei lapszámokban is megtalálhatjuk.
Rapajkó Tibor

A szülő imája gyermekéért

Uram, adtad, hogy az ősök lánca meg ne szakadjon, adtad, hogy szívem a határtalan, de aggódással teli, remegő gyermeki szeretetre nyíljon. Nekem adtad a gyenge emberpalántát, melyből erős tölgyet kell kell nevelnem. Nekem adtad, hogy viharokra eddzem, de mindamellett, hogy szívében a szeretet és béke napsugara fényessé váljon. Nekem adtad, hogy az egyenes útra vezéreljem, pedig már ott ólálkodnak a görbe úton járók, hogy elébe kerüljenek. Nekem adtad, hogy az igazságra neveljem, pedig már várják a hazugok, hogy körülfonják. Avagy csak a szülő képzel ily veszélyeket gyermeke számára.
Adtad, Uram, hogy jobban Neked neveljem, hogy jobban szeressen mindennél e földön, de ő kilép a csábítás mezejére-lehet-e, Uram, hogy a világ örömeinek közepette elfeledjen? Lehet-e, hogy a balsorsban Ellened lázongjon? Óh Uram, dédelgetem gyermekem a család puha, meleg fészkében, óh de odakünn fúj a szél és hideg van. Azt mondod, ne legyen a fészek oly meleg, kell edzeni, hogy künn meg ne fázzon.
Óh Uram, nekem adtad a kis emberpalántát, melyből erős tölgyet kell nevelnem.
Üchtritz-Amade grófné báró Bánhidy Stefánia Imák /Bp. 1931/ című kötetéből közreadja:
Rapajkó Tibor

Jogharmonizáció

Az utolsó áprilisi ülésen az első fontos téma a Táncsics Mihály u. 27. szám alatt felépítendő újabb fecskeház volt, amikor is meghallgatták a tervezőt is. /Valószínűleg jövőre elkezdődik az építkezés./ Utána a képviselők elfogadták az EVI Kft. beszámolóját. Ekkor is elhangzott, hogy nagyobb figyelmet kellene fordítania mindenkinek a vízórájára, mert így sok kellemetlenséget el lehetne kerülni. Majd ezt követte a 2003. évi zárszámadási rendelet elfogadása, amely a még tavaly télen a városházán lefolytatott vizsgálat eredményének megbeszélésével folytatódott, amiből az derült ki, hogy csak kisebb problémákat találtak, ami miatt egy intézkedési tervet dolgoznak ki. A következő téma a jogharmonizáció volt, melyből az derült ki, hogy hazánk EU-os csatlakozása miatt módosítani kell pl. a helyi vásárokra és piactartásra vonatkozó rendeleteket. Ezen az ülésen is tárgyalták a szennyvízrákötéseket, illetve a képviselők hoztak egy olyan rendeletet is, amely ösztönözni fogja a rákötéseket. Az egyebek között pedig a következő fontos dolgokról tárgyaltak: a városháza külső részének a felújítása, a templom és környezetének a rendezése, illetve az ehhez kapcsolódó pályázatok. Legközelebb május 24-én lesz ülés.
Rapajkó Tibor

Elek Város Önkormányzata, a Megyei Művelődési Központ és a Reibel Mihály Művelődési Központ tisztelettel meghívja Önt és családját a 2004. május 29-én 9 órakor kezdődő
XXIII. Békés Megyei Nemzetiségi Klubtalálkozóra
Helyszín: Művelődési Központ, Elek, Kossuth u. 13.
Ünnepi műsor:
	8.00	Gyülekező	 9.00	Beharangozó táncok	9.15	Köszöntő /Pluhár László polgármester/
	9.20	Ünnepi megnyitó /Fina Sándor kurátor - MNEK, a		Békés Megyei Román Kisebbségi Önk. Szövetség elnöke/
	9.30	Csoportok bemutatkozása	 12.00	Ajándékok átadása	12.30	Ebéd
	14.30	Májusfa kitáncolás - mulatság

A Városi Könyvtár vezetője tájékoztatja a város lakosságát, hogy ismét a régi nyitva tartás szerint várják a látogatókat, olvasókat, amely az alábbi:
H.:	d.e.	——	d.u. 13-18
K.:	d.e.	9-12,	d.u. 13-18
Sz.:	d.e.	——	d.u. 13-18
Cs.:	d.e.	——	 d.u. 13-18
P.:	d.e.	9-12,	d.u. 13-18
Sz.:	d.e.	9-12,	d.u. ——
V.:	Szünnap
Felhívjuk a figyelmet néhány újonnan érkezett könyvünkre is:

Felnőtteknek:
- Gárdonyi Géza füveskönyve /sok hasznos tanáccsal, életbölcselettel/,
- Egy csésze vigasz barátoknak /elbeszélések a barátságról/,
- Atkins, R.C.: Dr. Atkins forradalmian új étrendje /egészséges életmódról/,
- Putney, Mary Jo: Selyem és árnyék /szerelmes regény/,
- Roberts, Monty: Lhy Boy, Egy vad musztáng megszelídítése /lovakról/,
- Steel, D.: Biztos menedék /szerelmes, romantikus regény/.
Továbbtanulóknak:
- Irodalmi elemzések nagykönyve érettségizőknek és felvételizőknek
Felvételi tájékoztató: 
-Továbbtanulás az Európai Unióban, 2004-2005.
- Nyerges Julianna: Olasz nyelvkönyv - Úton a nyelvvizsgához
Gyermekeknek:
- Moove, Eva: Amit tudni kell a denevérekről /Minimax könyvek/
- Hettinger, Gudvun: Vidám figurák virágcserepekből /barkácsolás/
- Nöstlinger, Christine: Suzi titkos naplója /ifjúsági regény/
- M. Csepécz Szilvia: Háziállataink /lapozó/
Szeretettel várjuk a könyvbarátokat!
N. M.

A Munkáspárt helyi rendezvényéről

2004. május 22-én városunkban a Munkáspárt helyi alapszervezetének vendége volt Vajnai Attila, a párt országos alelnöke, a Társadalmi Demokráciáért elnöke. Bemutatkozott Szőke János is, aki a párt E.P. listáján az igen előkelő 4. helyen szerepel.
Vajnai Attila először a helyi szakközépiskola gyakorlati telepét látogatta meg, majd a polgármesteri hivatalban fogadta őt Pluhár László, városunk polgármestere és röviden bemutatta városunkat. Ezt követően a művelődési központban tartott sajtótájékoztatót Vajnai úr, ahol jelen volt a Békés Megyei Hírlap tudósítója, az Elek Városi TV, valamint az Eleki Krónika külsős munkatársa. Ezt követően került sor a művelődési központban a nagygyűlésra és fórumra. A rendezvény a Himnusz eléneklésével kezdődött, majd Árgyelán Péter szavalta el Váci Mihálytól a Még nem elég c. verset. Az alelnök ezután 14 főnek alapító emléklapot adott át amintegy 80 fő résztvevő jelenlétében. Ezután a résztvevők elfogyasztották a nagyon finom, 500.- Ft/adag áron tálalt setéspörköltet, majd Házse Tibor zenéje szórakoztatta a vendégeket. A házigazda Kiss József, az alapszervzet titkára volt, valamint Rusz Jánosné, és e sorok írója, mint szervező, propagandista. A rendezvény célja a Munkáspárt bemutatása, és a sikeres E.P-i választások segítése volt. 
Hotya Péter

Május 1-jei rendezvényekről

2004. május 1-jén élőzenés ébresztő köszöntötte a város lakosságát. A tehergépkocsin álló, Kétegyházáról érkezett zenészek Sípos Sándor vezetésével járták körbe a várost, így is tudtul adva lakosságnak, hogy hajnalban már EU-s állampolgárként ébredtünk.
Már kora reggel nagy volt a sürgés-forgás, készülődés a sportpályán a majálisra. 8 üstben főtt a finom pörkölt a lakosság megvendégelésére. A rendezvényt Pluhár László, városunk polgármestere nyitotta meg, majd felkérte Tóth Károly országgyűlés képviselőt beszédének megtartására, aki egy személyes ügyével kezdte mondandóját. Éppen 50 évvel ezelőtt született, majd jobb kezében megmutatva a sárga narancsot, mondta, hogy ez a május 1-je mindenki ünnepe, az első május 1-je, amit EU-s polgárként ünnepelünk. A Himnuszt és az EU Himnuszát /Beethoven IX. Szimfónia - Örömóda/ Az Eleki Nyugdíjasok Egyesületének énekkara adta elő Aradi Zsolt vezényletével. Ezután kulturális bemutatókra került sor, ahol fellépett a “Pindurka” Együttes /első fellépésük volt/, majd a “Botorka” Táncegyüttes, a “Pacsirták” táncegyüttes, az “Elek” Táncegyüttes, az Edel Nachtigall Együttes, az Aerobic csoport, akik elkápráztatták a mintegy 1.500 fős nézősereget, akiket a Sequvencia együttes rock-parija szórakoztatta a nagyérdeműt. A kultúrműsor közben és után az Eleki Szabadidős Lovas Klub néhány tagja hintókkal hozta-vitte a gyerekeket, majd Elek Erős - Erős Elek erőmegmérettetésre is sor került. Sajnos, mindössze 2 fő nevezett be erre.
A “Mit kell tudni az EU-ról?” családi vetélkedőre 5 család nevezett be. Minden nevező ajándékot kapott. 
Ezt követően a felállított sátorban EU-s fórumra került sor, ahol a meghívott vendégek válaszoltak a nézők kérdéseire. A fő téma és kérdéskörök az EU-ról szóltak. A sportpályán a pártok is aktívan tevékenykedtek. Az MSzP-s külön sátrában MSzP-s kiadványok, szórólapokkal, léggömbökkel, golyóstollal jelentek meg. A Munkáspárt asztalánál is különböző szórólapokat, kiadványokat osztogattak az aktívák. A FIDESz asztalánál a Nemzeti Peticíót aláírást gyűjtő íveket ezúttal mintegy 170 fő írta alá, s ezzel együtt Elek Városában mintegy 800 aláírást gyűjtött össze a helyi szervezet.
Este 8 órától a polgármesteri hivatal mögötti téren az RMS Együttes adott elő mai feldolgozásban régi slágereket, majd tűzijátékban gyönyörködhetett a város főterét betöltő nézősereg.
Hotya Péter

Méhek pusztulása

2004. május 14-én súlyos méhpusztulást tapasztalt a saját méhészetében Pápai Péter, mely tényről a Békés Megyei Hírlap május 22-ei számában, az első oldalon színes fényképpel be is számolt. Az érintett méhész azonban úgy gondolta, hogy erről a helyi médiának is be kell számolnia, és ezért nyilatkozott az Eleki Krónikának is.
A méhész elmondása szerint május 14-én, pénteken a kora reggeli órákban észlelték a méhek tömeges pusztulását, ami még másnap is folytatódott.
A pusztulás Pápaiék kb. 70 méhcsaládját érintette, hisz a kirepülő dolgozó méhek teljes egészében odavesztek! A későbbiekben az egyik helyi állatorvos, a méhészegészségügyi felelős, egy önkormányzati munkatárs és az érintett egyik földtulajdonos jelenlétében felvették a szükséges anyagmintákat, és elküldték Békéscsabára, illetve Debrecenbe. /Eredmény a napokban várható./
Pápai Péter még elmondta azt is, hogy valószínűleg mérgezésről van szó, amely a város belterületén élő méhészeket érintette. A méhész szerint lehetnek olyan gazdák Eleken, akik nem jelentik be a permetezés tényét a városházán, így arra nem tudnak felkészülni, és így elpusztulhatnak a méhek is, mint pl. most. /Korábban ilyen nagy mérvű pusztulás nem történt Eleken, a jelentős anyagi kárról nem is beszélve!/
Pápai Péter azt szeretné, ha a jövőben a méhészek és a gazdák jobban együttműködnének, hisz az érdekeik is közösek, ezért is fordult figyelemfelkeltő szándékkal a médiához.
Ez üggyel kapcsolatban megkérdeztük a helyei gazdakör elnökének, Klemm Istvánnak is a véleményét, aki elmondta, hogy ő is sajnálja a történteket. Szerinte egy dolog értelmezésében van probléma a méhészek és a gazdák között: nem minden esetben írja elő a törvény a permetezés bejelentésének a kötelezettségét, ez csak a virágzó állomány permetezésére vonatkozik! / A Hírlapban is tévesen idézik ezt az előírást./
Erre a témára még visszatérünk a következő lapszámunkban.
Rapajkó Tibor

A mozgáskorlátozottak gyüléséről

A Mozgáskorlátozottak Gyulai Egyesületének Eleki Csoportja az elmúlt időszakban tartotta éves közgyülését. A helyszín ezúttal a Városi Művelődési Központ volt.
Kecskeméti Mihályné csoportvezető köszöntötte a tagokat, közel 150 főt. Beszámolójában és tájékoztató előadásában közölte a jelenlévőkkel, hogy a csoport /sajnos/ a legnagyobb létszámú civil szervezet Eleken, közel 1.000 főt számlál. Elmondta, hogy minden hétfőn a polgármesteri hivatalban 14 órától 16 óráig a tagok részére ügyfélfogadást tartanak Uhrin Tamásnéval, ahol intézik, segítik a tagok ügyes-bajos dolgainak megoldását. 
Ezután Pluhár László, városunk polgármestere köszöntötte a jelenlévőket. Ígéretet tett, hogy a város képviselő-testülete, önkormányzata a lehetőségeihez mérten segíti a tagságot. <N>Ezt követően Gál Ottó, az egyesület elnöke adott részletes tájékoztatást a tagságnak a mozgáskorlátozottak támogatásáról /közlekedési támogatás, lakás átalakítási támogatás, gépkocsi beszerzési támogatást stb.../ Bírálta a jelenlegi és az előző kormányt is, hogy a mozgáskorlátozottakat érintő jogszabályok évek óta nem változtak. “Roncstörvényeknek” nevezte őket, majd egyedi, egyéni kérdésekre is választ adott. Elismeréssel szólt városunk polgármesteréről, valamint megköszönte Kecskeméti Mihályné munkáját, és a háziorvosok ez ügyben kifejtett tevékenységét. Kérte a jelenlévőket, hogy június 13-án lehetőségük szerint menjenek el szavazni, és voksoljanak saját, jó belátásuk szerint.
Ezután az Eleki Nyugdíjasok Egyesületének énekkara adott műsort Horányi Györgyné vezetésével, aki ezúttal egy verset is elmondott. Bizony, megcsillant a tagok szemében egy-két könnycsepp is a meghatottságtól. 
Ezt követően került sor Árgyelán György /műv. kp. igazgató/ által főzött, nagyon finom töltöttkáposzta elfogyasztására, majd beszélgetésekre, eszmecserékre, szívet melengető dallamok, nóták közös eléneklésére. Az egyéni sorsok megismerésekor sokkal közelebb kerültek egymáshoz a szívek, lelkek, emberek. Sajnálatos, hogy erre a rendezvényre sokkal kevesebben jöttek el a vártnál /valamilyen akadály miatt, ám nem kizárt, hogy sorsukat szégyellve maradtak távol, esetleg nem volt senki, aki elhozta volna őket, netán a kábel tv-n keresztüli meghívás nem eléggé hatékony/.
Hotya Péter

Hírek a német ifjúsági tánccsoportról és a Leimen Közösségi Házból

A német tánccsoport szerepléseiről Strifler Józsefnét kérdeztem, mivel ő vezeti, irányítja már évek óta az Edel Nachtigall német ifjúsági tánccsoportot.
Elmondása szerint elég mozgalmas programokról tudok írni, és mindegyik az Európa Unióhoz való csatlakozást ünnepelte.
- Ápr. 30-án Kétsoprony község “Hozomány - Hagyomány” gála műsorára hívta meg a táncosokat. Tudott dolog, hogy ez a község szlovák település, és mivel már hallottak a német tánccsoportunkról, meghívtak bennünket, hogy színesítsék velünk a programjukat. Olyan nagy sikerünk volt, hogy amíg a műsort adtuk, végig folyamatosan tapsolt a közönség. Szereplésünkért szép Emléklapot kaptunk. Az egésznapos rendezvényt vacsorával egybekötött bállal zárták a vendéglátók, így mi éjfél után indultunk haza kissé fáradtan de nagyon jó hangulatban és boldog sikerélménnyel a hátunk mögött.
- Gondolom, a május 1-jei rendezvényekből sem maradtatok ki, mivel ez az idei nap nevezetessé vált minden magyar számára is, hiszen ezen a napon csatlakozott országunk az Európai Unióhoz.
- Ezen a május 1-jén 2 fellépésünk is volt - folytatta mondandóját Striflerné Katika. Délelőtt az Elek Városi Uniós Majálison szerepeltünk. mely alkalommal a fellépés után ebéddel vendégeltek meg bennünket. Alig szusszantottuk ki magunkat, máris össze kellett szednem a csapatomat, mert délután fél 3 órára meghívást kaptunk a megyei “Szülőföldünk Békés Megye” Fesztiválra. Ide úgy jutottunk el, hogy elődöntőn vettünk részt, ahol az előzetes “uniós” szűrőn bennmaradtunk. Ez számunkra természetesen nagy odafigyelést jelentett. A műsorok 2 színpadon zajlottak, mi a Hangár Színpadra kerültünk, ahol fellépett mellettünk a Csaba Pávakör, a Sárréti Gyermek Néptánccsoport és még sok értékes teljesítmény nyújtó szólista, zenész és táncos.
Hatalmas tömeg előtt szerepeltünk, és a színpadi produkciók mellett népművészeti kiállítás, kirakodó vásár és gyermek játszóház is fogadta az érdeklődőket. A szervezők minden csoportot szendviccsel és üdítővel fogadtak. Itt is egy csodaszép Emléklapot és égetett cserépből készült emlékplakettet kapott a csoportunk.
Nagyon fáradtak voltunk, de öröm volt szívünkben azért, hogy egy ilyen rangos megyei rendezvényen szerepelhettünk.

- Május 9-én a délutáni órákban izgalommal várták a német egyesület tagjai az előre bejelentkezett vecsési csoportot. A csoport vezetője - Frühwirth Mihály volt, aki a Kulturverein elnöke, és mint ilyen beosztásában ú.n. “sváb falunéző” kirándulásra invitála a vecsésieket. Ennek egyik állomása Elek volt. Elek Városát előzőleg bejárta, felkutatva annak nevezetességeit. Kiadványt kapott az elekiektől, melyből előzetesen tájékozódhatott Elek történetéről.
A vendégek először a templomot nézték meg. Ott ismertetőt hallottak a templom múltjáról, jelenlegi állapotáról, majd megtekintették a németek kiűzetésének országos emlékhelyét, azt követően látogatták meg a Leimen Közösségi Házat. Itt a vendéglátók finom süteménnyel, frissen főzött kávéval, üdítővel és foszlós kaláccsal várták már a vendégeket. Miután helyet foglalt a kb. 50 fős vendégsereg és a háziak is elvegyültek közöttük, Szelényi Ernő egyesületi elnök köszöntötte a csoport tagjait, beszélt a tájház kialakításáról és megemlítette azt is, hogy Eleken idén augusztus elején ismét megrendezik az Elekiek Világtalálkozóját, immár VII. alkalommal. Megígérte, hogy erre az ünnepségsorozatra Vecsésre is küldenek meghívót, és minden érdeklődőt szeretettel várnak. A idős hölgyek, akik Vecsésen a templom kórusának tagjai, halkan énekelni kezdtek, a többiek beszélgettek a vendéglátókkal és egymással, így a terem megtelt zsongással. Kedves színfolt volt, amikor a vecsési Német Kisebbségi Önkormányzat elnöke átadta elnök úrnak a híres vecsési savanyú káposztát /különböző csomagolásút/. A vendégcsoport vezetője “Vecsés története”, valamint a 2004-es Vecsési Kalendárium kiadványokkal kedveskedett, és 2 db CD-lemezt is adott ajándékba. A hangulatos délután kedves búcsúzkodással zárult. Az elekiek megígérték,hogy ha elmennek ősszel Sorok- sárra, feltétlenül megállnak majd Vecsésen egy kis városnézésre. Érződött az összetartozás, az egy- máshoz kötődés. Nagyon kedves emberek élnek ott Vecsésen, és most már nem csak a káposzta jut majd az elekiek eszébe, ha erről a városról hallanak, hanem az ott élő és most megismert kedves emberek is.

- Meghívó érkezett Mezőberényből, mely szerint a Német Hagyományápoló Egyesület és a Német Kisebbségi Önkormányzat szeretettel hívja, várja az Eleki Német Egyesület tagjait a pünkösdi ünnepi rendezvényre május 31-én 13 órára.
Folyik a szervezés, az egyeztetés, hogy a kedves meghívásnak minél többen eleget tudjanak tenni - tájékoztatta lapunkat Szelényi Ernő.
Nádor Mária

Pünkösd

Sokan nem tudják, mit is jelent, mit ünnepelünk tulajdonképpen pünkösd napján. A Vallástörténeti kislexikon /írta Gecse Gusztáv, 1973./ szerint: “A pentékoszté = ötvenedik nap görög szóból.
1. z s i d ó: /Hag hak-kaszir = aratás ünnepe: Hag sabuót = a hetek ünnepe/ - a húsvét szombatját követő ötvenedik nap, amely eredetileg a befejezett aratás meghálálásának napja volt, később pedig a Sinai-hegyi törvényhozás ünnepévé vált. A pünkösdöt különleges áldozatokkal és pihenéssel ünnepelték meg. Ekkor mutatták be az új gabonából készült két kovászos kenyeret és gyümölcsöket is ajánlottak fel Jahvénak.
2. k e r e s z t é n y: - a zsidó pünkösdből kialakult keresztény ünnep, amelyen a szentlélek eljövetelét ünneplik a II. századtól kezdve. Később - zsidó mintára - hozzákapcsolták az ünnep tartalmához az újtestamentumi törvényhozásra való emlékezést, majd az egyház megalapítását is e napon ünnepelték."
A legtöbb településen kialakultak az évszázadok során az ott lakók sajátos szokásai, hiedelmei az ünnepek tekintetében. Amiben majdnem mindenhol teljes az egyezőség: a nyár bevonulása. Hagyományokban Elek ezen vonatkozásban szegényesebb, mert több, általánosságban ekkor előforduló szokással május elsején találkozunk. Ennek ellenére ezen az ünnepen a falu lakosai a szokottnál élénkebbek voltak. Reggel fúvószene köszöntötte őket. Boldogan keltek fel, s vidáman várták a további eseményeket. Pünkösdre - mint minden nevezetes alkalomra - elmaradhatatlan a kalácssütés. Gyönyörű fonott kalácsokat készítettek, készítenek, de ma már leginkább boltokban, pékségekben veszik meg. Német eredetére az utal, hogy Berchtha /az ég királynője/, germán istennő alakjához fűz kalácssütést, s az ünnepi kalács alakja ma is általában női hajfonatra emlékeztet. A kalácssütésnek áldozati jellege is van. Eleken még ma is igen elterjedt ez a tészta. Lakodalmakban elmaradhatatlan a kalács kínálása pálinkázás közben minden más ennivaló előtt. Pünkösdkor a kalácsfogyasztás, a nagy eszem-iszom és táncon kívül alig találkozunk az egyházi kereteken túli szokásokkal. Minden esetre Krónikánk boldog pünkösdi ünnepeket kíván a város valamennyi lakójának.
T.R.K.

Tenyésztői siker Hódmezővásárhelyen

Április 23-24-25-én a Csongrád megyei Hódmezővásárhelyen került megrendezésre a XI. Alföldi Állattenyésztési Napok kiállítás. E rangos eseményen az ország különböző részeiből érkező tenyésztők mérik össze tenyésztői munkásságuk ered- ményét. A lovas kategóriában 5 fajtacsoport, mintegy 100 egyedét tekinthették meg az érdeklődők, köztük sok eleki is.
A nóniusz fajtacsoportban képviseltette magát Barna Gergely helyi tenyésztő 2 tenyészkancával, valamint népies, 3-as fogatával. A kiállításon bemutatott kancák a 7 éves Fatime és a 10 éves Gyöngyvér. A nóniuszok kategóriájában a tenyésztő Gyöngyvér nevű fekete kancája az előkelő második helyet szerezte meg. A bírálatok szünetében a fogatbemutató számok során a népies hármas fogatával nagy sikert aratott a közönség körében. Ezen eredmények tekintetében a tenyésztő méltán képviselte Békés megyét, ezen belül Elek városát.
Az Eleki Szabadidős Lovas Klub május 30-án, rendezi meg a jubileumi V. Pünkösdi Fogatversenyét, melyre nagy szeretettel várják az érdeklődőket 8.30-tól a Lökösházi út 82. szám alatt a Barna Tüzépen.
A.B.

S.O.S.

Jogi segítségre szorult két ember magánjogi problémáival. Mindketten ugyanazon ügyvédet keresték föl. Kaptak is tanácsot: egyikük 2.000.- Ft-ért, a másik 1.000.-ért. Panaszkodtak, hogy az ügyvéd sem nyugtát, sem számlát nem adott nekik, - igaz, ők sem kérték. Tanulván az esetből - mert valahogy nem értették a sok jó tanácsot - , felkerestek egy illetékes személyt, aki nagyon hasznos, és számukra is közérthető felvilágosítást adott nekik. Készültek fizetni, kérdezték, hogy mennyivel tartoznak? A válasz az volt, hogy ez nekem kötelességem, örülök, hogy ha segíteni tudtam. Hát, ezt így is lehet... No commen...
H.P.

Szavazunk? Szavazzunk!

Valamennyi választópolgár személyre szóló értesítést kapott arról, hogy menjünk el szavazni azokra a személyekre, akiket szeretnénk az Európai Parlamentben látni Magyarországról. Szinte mindenki úgy várta az EU-s csatlakozást, akár egy kiemelten megkülönböztetett ünnepnapot, eseményt. Minden - legyen az akár a legeldugottabb, piciny - település, “készült” erre az alkalomra valamilyen módon, nem csak lelkében, hanem külsőségekben is. Sokmindenhez hasonlítható, bár aligha lenne bármelyik is kellőképpen kifejező arra a lelkiállapotra, amely érzékeltethetné azt a felemelkedett érzést, hogy a magyar ember, ez a drága, értékes, kicsiny nemzet bármelyik polgára egyenran- gúként, értékeire és értelmére, kultúrájára és különleges nyelve egyediségére büszkén, odaállhat az Európai Uniós államok sorába. Megismétlem, hogy büszkén! Nem lehajtott fejjel, megalázkodva, kullogva! Egyenértékűnek és egyenrangúnak kell éreznünk magunkat ebben az új közegben, mert megszolgáltuk az évszázadok során. Ittlétünk ezer éve rá a bizonyítékunk. 
Őszintén megvallom, hogy rendre idegesített a különböző médiák ilyesfajta megjelölése hazánkra, nemzetünkre, már mit hogy: “...menetelünk Európá- ba”, ... Európa ajtaján kopog- tatunk", ...itt állunk Európa küszöbén"... stb... stb... Csupán azért, mert Európa határát valahol az Urál környékén húzták meg az arra illetékesek, onnantól számítják Ázsiát, ott jelöli a térkép. Ebből alapvető tényként magamat europid embernek tartottam születésemtől fogva, s nem ázsiainak, nem afroidnak, a többiről nem is beszélve. Tudom, felfogom azt, hogy a korábbi fejtegetéseim csak szimbólikusak lehetnek, s nem földrajzi határokat takarnak, de mindenképpen sértőnek, megalázónak tarthattuk valamennyien, hogy a Kárpát-medence nem /vagy legfeljebb Közép-kelet/ Európának tituláltatott. Kellett ennek cáfolatához ez az lépés: szervezetileg is kapcsolódjunk az Európai Unióhoz!
Ez év május 1-jén ez megtörtént, tagja vagyunk az EU-nak. 
Bocsáttassék meg, de azon az éjszakán úgy éreztem magam, mint amikor Elek Nagyközségből 1996-ban egyik éjszakáról a másik nappalra város lett. Már akkor is tudtuk, hogy gyakorlatilag aligha válhatunk egy éjszaka alatt várossá, most is tudjuk, hogy nem azonnal tudunk megfelelni, újabb feladatainknak /megfelelésünkhöz/ fel kell egy cseppet még nőni... Meggyő- ződésem, hogy mindezek megvalósulása elsőorban a magyar gondolkodásban, mentalitásban, egyszóval bennünk kell, hogy megvalósuljon. 
Ha odacsatlakoztunk, azoknak az elvárásoknak eleget kell tennünk. Ha nem akarunk oda tartozni, nem kell azoknak az elvárásoknak eleget tenni. Ha nem teszünk eleget azoknak a követelményeknek, akkor nem fogunk megfelelni, tehát nem fogunk oda tartozni. Rajtunk, magyarokon van most a választás, a döntés joga!
Ahhoz, hogy az Eu-i Parlamentben méltóképpen képviseltessünk, ugyancsak döntenünk kell. Erre ad alkalmat a 2004. június 13-ára kitűzött választás.
Kapja a választópolgár a különböző pártoktok, szervezetek és egyebek maguk szerkesztette ajánlásait /ami nem baj/, de a legfontosabb, hogy IGAZ legyen. Senki nem szereti, nem tudja elfogadni, ha orránál fogva vezetik, hogy hazug ígéretekkel manipulálják döntésében. Az ajánlók sem azt akarják, csupán /talán túl gyakran/ érezzük magunkat becsapva, átverve, ugyanakkor együtt örülünk annak, hogy ha végre egy-egy vezető politikusunk igazat mond, betartja ígéretét. A mi bizalmunk azonban töretlen és végtelen, hiszen újra és újra elmegyünk szavazni, s mindig hiszünk, reménykedünk...
Kérjük a tisztelt Válasz- tópolgárokat, hogy szívük és meggyőződésük szerint menje- nek el szavazni, adják voksukat hitük szerint az értesítőn megjelent időpontban és helyre, hogy akikben megbíznak, hisznek benne, azok kerüljenek be az Európai Parlamentbe, akik Magyarországot, nemzetünket méltóképpen képviselik majd bekerülésük után is.
T.R.K.

Új helyen a fejállomás

Elek város önkormányzata nemrégiben értékesítette a Kétegyházi út 6. szám alatt lévő tulajdonát, ami jelentős mértékben befolyásolja az EVI Kft. tevékenységét, hisz a szerződés értelmében át kell helyezni pl. a még itt lévő /május 7./ fejállomást is. Ezzel kapcsolatban nyilatkozott a Krónikának <N>az ügyvezető elnök, Gura Tamás. Az általa elmondottakat így tudjuk összefoglalni:
A kft. központi épületébe /Szent István u. 1./ kerül a fejállomás, itt lesznek a műholdas antennák is /három új/, a mellette lévő épületen pedig a földi antennák, a középiskola pedig az Antenna Hungária tulajdonát képező vevőantennának /internet/ biztosít helyet. Ezzel a cserével egy komolyabb felújítás is történik, amely minőségi változást is fog jelenteni. Meg kell említeni azt is, hogy a munkálatokat a következők végezték: az önkormányzat, a DRÁVILL és az EVI Kft. Az átköltözés valószínűleg május 13-án 5 és 17 óra között be fog fejeződni, és addig nem lehet pl. internetezni sem.
Rapajkó Tibor

Ne bántsd!

Hát még mindig nem érted?! Ne bántsd az állatokat, a gyönyörű fákat, a Te /sőt: a te/ szemedet is gyönyörködtető édes, szép, kicsi virágokat! Kérlek, ne bántsd! Kiálltani kell ahhoz, hogy megértsd már végre, hogy ne bántsd, mer Veled /sőt: veled/ szemben mindegyik védtelen, léte Tőled /sőt: tőled/, az állítólagos embertől függ?! 
Ne bántsd az állatokat, mert kiszolgálnak Téged /sőt: téged/, lábadhoz törleszkednek, odasímulnak hozzád, ha kell, meghallgatnak, társadul szegődnek, segítségedre vannak. 
Ne bántsd a fákat, mert hajdan bölcsődül szolgált Téged /sőt: téged/, később asztalod, ágyad lett, s majdan - biztos lehetsz benne! - koporsód lesz.
Ne bántsd a virágot!Szíved, lelked /ha van egyáltalán/ gyönyörűségére terem, Neked /sőt: neked/ pompázik, hogy örömöt szerezzen virulásával, illatával!
Szépen kérlek, ne bántsd őket! Veled /sőt: veled/ szemben nem tudják magukat megvédeni! 
Büszke és elégedett vagy most Magaddal /sőt: magaddal/, aki tönkretetted májs 23-áról 24-ére virradó reggelre az Elek belvárosában szinte az összes virágot, virágtartót, a piciny, de gyönyörű, városunk központját díszítő, mások kétkezi munkáját dícsérő virágágyásokat?! Az újabb palánták meglehetősen boros áron szerezhetők be - tudjál róla! Emiatt talán a szüleidnek, nagyszüleidnek szánt segély is csorbulhat? Az önkormányzatunknak, a városnak sem mindegy ez! Az erkölcsi kártékonykodásod pedig felbecsülhetetlen, s nem csak anyagi vonzatával mérhető! Tudod mit? - egyezzünk meg így, ismeretlenül is! Te gondold meg:
- nem lesz egy ló, amely sírodig majdan elvisz,
- nem lesz egy fa, amely koporsódul szolgál,
- s nem lesz egy virág sem, amely a sírodon virul, ha így folytatod!
Továbbra is kérlek - csak kérlek -, ne tégy ilyet többé, s ha bárkit megakadályozhatsz hasonló ténykedésben, fogd le a kezét, hogy senki többé ne tehesse meg ugyanezt! Lelked rajta!
Tegeztelek, mert erős és - főleg - fiatal vagy. Talán nem bántottalak ezzel. Azért gondolom ezt, mert biztosan nem Mari néni tette ezt a túloldalról, és nem is Jani bácsi a Ti /sőt: a ti/ utcátokból! Remélhető azonban, hogy a rendőrségnek is lesz még néhány jó tanácsa Hozzád /sőt: hozzád/.
Köszönöm, hogy elolvastál!
T.R.K.

Visszatekintés

2004. április 30-án fáklyás felvonulásra invitálta városunk lakóit az erre szerveződött bizottság. Az indulás pillanataiban az égi áldás /eleredt az eső/ még csak megmutatta magát, de a mintegy 50-60 fő - dacolva az időjárással - elindult az előre megjelölt útvonalon. A sportpályára érkezvén már villámlott, dörgött az ég, az odaérkezők szinte bőrig ázva a felállított sátrak alá bújtak, majd a jól elkészített tábortűznél felmelegedek, a vékonyabb ruhába öltözöttek meg is száradtak. Az előre elkészített fáklyákat meg sem gyúltak - jó lesz jövőre! Az esti zenés műsor is elmaradt - sajnos...
H.P.